去曼谷食德國菜?唔係啩!係呀,仲保證你喺香港都食唔到!Sühring呢間德國餐廳,由兩位來自柏林嘅孖生兄弟Thomas及Mathias Sühring開設,兩位同時亦係總廚。開業一年,於今年奪得亞洲最佳餐廳50嘅第13位,比起唔少知名泰國菜排行更高!於首屆米芝蓮,穩奪一星。
Sühring兩兄弟之前於歐洲唔少星級餐廳打滾,後來選擇於曼谷定居工作,已經有10年。曼谷德國餐廳唔多,仲要係fine dining就少之又少。講起德國菜,一般人只諗起啤酒、香腸等,兩人希望可以將突破典型,以摩登手法及外國入口靚食材,重新包裝德國傳統地道菜式,甚至係自己屋企嘅家常菜。
其實開飯仔都係第一次食德國菜fine dining,估唔到真係有啲驚喜,而且食完12道菜真係飽。前菜有迷你啤酒同pretzel,pretzel通常都係蝴蝶形狀,呢度整到圓形,咬落有麵粉香亦唔過硬。啤酒係甜蘋果酒,酒精度低。
仲有三道前菜包括北歐風嘅鱒魚子酸忌廉脆筒、鹹豬手肉凍同洋葱餡角,廚師將大大份豬手製成肉凍,夾住變三文治,仲有少許酸菜味,好似真係食緊鹹豬手。
之後有個小白紙盒上枱,原來係柏林著名街頭小食-咖喱香腸!配埋用薯仔蓉製成薄片再風乾嘅薯片,好似零食一樣!
唔好睇少呢份沙律,係用咗27種蔬菜及香草製成,再配上龍蝦肉及松露,聞落有松露香,食落有軟、脆、爽、滑等質感同唔同程度嘅清新。
麵包同醃菜係德國菜重要一環,呢度麵糰用嘅酵母已經發酵三年,鄉村包配風乾牛肉同醃青瓜,雜穀包配檸檬醃鱸魚及芥末。酸種麵包麥味濃,加埋自家製醬汁一齊食,連唔鍾意食麵包嘅開飯仔都覺得好食。
主菜有鱒魚、Spatzle蛋麵同乾式熟食匈牙利鴨胸,慢煮鱒魚軟滑,配自製番茜西米口感好特別。Spatzle蛋麵係德國傳統麵食,呢度係自家製,配埋芝士及洋葱,簡單好味。鴨胸亦腍身帶羶香,食到呢度,已經好飽。
甜品都仲有三道,先來清新嘅Gin & Tonic配酪奶,之後有朱古力配布冧一雪葩,開心果形嘅忌廉好精細!最後就有兩兄弟外婆家傳蛋酒作結,真心好滿足。
餐廳行fine dining路線,係咪貴夾唔飽?晚市12道菜,每人2,900Baht,大約$700左右,以米芝蓮餐廳嚟講都算唔貴喇。
Sühring
地址:No.10, Yen Akat Soi 3, Chongnonsi, Yannawa 10120 Bangkok
延伸閱讀:
新鮮出爐!曼谷米芝蓮摘星名單
曼谷米芝蓮 全球最佳泰菜口味大衝擊
開飯曼谷直擊!泰國米芝蓮$12炭火炒雞肉河
文、相、片:Perrins